ส่วนที่ 1

ข้อมูลสรุป

บริษัท โมเดอร์นฟอร์มกรุ๊ป จำกัด (มหาชน) สำนักงานใหญ่ตั้งอยู่เลขที่ 699 ถ.ศรีนครินทร์
แขวงสวนหลวง เขตสวนหลวง กรุงเทพฯ 10250 โทร.7228150 โทรสาร.7228180-1
มีทุนจดทะเบียน 900 ล้านบาท ทุนชำระแล้ว 800 ล้านบาท ได้ดำเนินธุรกิจมากว่า 20 ปี
เป็นทั้งผู้ผลิตและจัดจำหน่ายสินค้าเฟอร์นิเจอร์ Knocked Down ทั้งเฟอร์นิเจอร์สำนักงาน Moflex
เฟอร์นิเจอร์บ้าน Klasse และเฟอร์นิเจอร์ครัว Kitchen
โดยจัดจำหน่ายทั้งภายในประเทศและต่างประเทศ ในอัตราส่วน 85 : 15 มีบริษัทย่อย 3 บริษัท
และบริษัทร่วม 3 บริษัท ซึ่งประกอบธุรกิจที่เกี่ยวเนื่องกับธุรกิจของบริษัทเป็นหลัก
และมีกลุ่มลูกค้าเป้าหมายเดียวกัน ได้แก่ บริษัทโมเดอร์นฟอร์มอิมพอร์ตส์ จำกัด
ผู้นำเข้าเฟอร์นิเจอร์จากต่างประเทศ บริษัท โมเดอร์นฟอร์มทาวเวอร์ จำกัด ให้เช่าพื้นที่สำนักงาน
ซึ่งเป็นที่ตั้งสำนักงานใหญ่ของบริษัทและบริษัทในเครือ บริษัทพลาสติกหีบห่อไทย จำกัด
ผลิตชิ้นส่วนอุปกรณ์เฟอร์นิเจอร์ บริษัท โมเดอร์นฟอร์มโอเอ จำกัด นำเข้าและจำหน่ายคอมพิวเตอร์
บริษัท สตีลเคสโมเดอร์นฟอร์ม จำกัด ผลิตและจำหน่ายเฟอร์นิเจอร์ สำนักงาน Steelcase บริษัท
อินเตอร์เฟซโมเดอร์นฟอร์ม จำกัด ผลิตและจำหน่ายพรมแผ่นปูพื้น Interface

บริษัท โมเดอร์นฟอร์มกรุ๊ป จำกัด (มหาชน) เป็นบริษัทจดทะเบียนในตลาดหลักทรัพย์ตั้งแต่ปี 2535
และแปรสภาพเป็นบริษัทมหาชนในปี 2536 มีสัดส่วนผู้ถือหุ้นสัญชาติไทยร้อยละ 72
และผู้ถือหุ้นสัญชาติต่างด้าวร้อยละ 28 ซึ่งผู้ถือหุ้นรายใหญ่คือ Steelcase Inc.
แห่งอเมริกาถือหุ้นร้อยละ 25 จากการเป็นพันธมิตรทางธุรกิจ กับ Steelcase Inc.
ทำให้ช่วยเพิ่มประสิทธิภาพในการดำเนินธุรกิจทั้งด้านการขาย และการผลิต
โดยบริษัทมีนโยบายในการจ่ายเงินปันผลให้ผู้ถือหุ้นในอัตราไม่ต่ำกว่าร้อยละ 60 ของกำไรสุทธิ

บริษัทมีโรงงานผลิตสินค้าของบริษัทเอง รวม 4 โรงงาน ที่อำเภอบางพลี จังหวัดสมุทรปราการ 2
แห่ง และที่เขตบางขุนเทียน กรุงเทพฯ อีก 2 แห่ง รวมพื้นที่ 48ไร่ และมีพื้นที่ใช้สอยรวม 61,000
ตรม. เครื่องจักรรวม 160 เครื่อง ด้วยกำลังการผลิตต่อปีร้อยละ 75 ของกำลังการผลิตเต็ม
โดยใช้วัตถุดิบภายในประเทศต่อต่างประเทศในอัตราส่วนร้อยละ 70 : 30
ซึ่งเป็นวัตถุดิบที่หาง่ายจึงไม่มีปัจจัยความเสี่ยงทั้งด้านปริมาณและราคาของวัตถุดิบ

นอกจากนี้ บริษัทยังมีอาคารพาณิชย์ และโชว์รูมแสดงสินค้าเพื่อจัดจำหน่ายผลิตภัณฑ์ของตนเอง กว่า
20 แห่ง ทั้งนี้บริษัทเป็นเจ้าของกรรมสิทธิ์ และสิทธิการเช่าระยะยาว รวม 9 แห่ง
โดยมีโชว์รูมแห่งใหญ่ครบวงจรอยู่ที่สำนักงานใหญ่ถนนศรีนครินทร์
และโชว์รูมทุกแห่งจะถูกจัดตกแต่งภายในด้วย เฟอร์นิเจอร์สำนักงาน Moflex เฟอร์นิเจอร์บ้าน
Klasse และเฟอร์นิเจอร์ครัว Kitchen ตามแนวคิดของการตกแต่งสำนักงาน
การตกแต่งภายในห้องนอน ห้องรับแขก และห้องครัวภายในบ้าน
เพื่อสร้างบรรยากาศเชิญชวนให้ลูกค้าเข้ามาชม และ รับเอาแนวความคิดของการแต่งห้องต่างๆ
โดยใช้เฟอร์นิเจอร์แต่ละประเภท

- 2 -

ได้อย่างเหมาะสมสวยงาม นอกจากการจำหน่ายผ่านโชว์รูมแล้ว
ยังใช้ช่องทางการขายผ่านโครงการ โดยมุ่งเน้นไปที่กลุ่มสถาปนิก มัณฑนากร หรือเจ้าของโครงการ
ซึ่งจะมีสัดส่วนของยอดขายผ่านโครงการเป็นร้อยละ 55 และร้อยละ 45 เป็นยอดขายผ่านโชว์รูม
โดยบริษัทมิได้จำหน่ายสินค้าให้ลูกค้ารายใหญ่รายใด ที่มียอดการสั่งซื้อเกินกว่า ร้อยละ 10
ของยอดจำหน่ายทั้งหมดของบริษัท จึงไม่มีความเสี่ยงในการต้องพึ่งพาลูกค้ารายใหญ่แต่อย่างใด

นอกจากจะใช้กลยุทธ์ในการจัดจำหน่ายผลิตภัณฑ์ผ่านโชว์รูม ในราคาเดียวกันทุกโชว์รูม
20กว่าแห่งในทุกพื้นที่ทั่วกรุงเทพฯ และต่างจังหวัด เพื่อให้ลูกค้าได้เลือกชมและซื้อได้สะดวกแล้ว
บริษัทยังใช้กลยุทธ์การตลาดในการสร้างภาพพจน์
และความเป็นเอกลักษณ์ของผลิตภัณฑ์เฟอร์นิเจอร์แต่ละประเภท โดยเน้นรูปแบบอันทันสมัย
และคำนึงถึงประโยชน์ใช้สอยควบคู่กันไป ดังนั้น
บริษัทจึงมุ่งเน้นในการพัฒนาผลิตภัณฑ์ของบริษัทอย่างต่อเนื่องและรวดเร็ว
เพื่อความเป็นผู้นำในรูปแบบที่ทันสมัย คุณภาพ ประโยชน์ใช้สอย
และช่วงชิงความนำหน้าในการวางสินค้าใหม่ก่อนคู่แข่ง
โดยการนำผลการวิจัยมาเป็นข้อมูลแนวทางในการพัฒนาเสมอทำให้ผลิตภัณฑ์ของบริษัทเป็นไปอย่างถูกต้อง
เข้าถึงกลุ่มลูกค้าเป้าหมายได้เป็นอย่างดี ไม่ว่าจะเป็นระบบ Desk System
สำหรับการทำงานขององค์กรสมัยใหม่ ซึ่งใช้พื้นที่น้อยลงแต่ประโยชน์ใช้สอยมากขึ้น
และสวยงามทันสมัยขึ้น ฉากกั้นพื้นที่ Panel System เก้าอี้ทำงานแบบใหม่ๆ
ซึ่งตอบสนองการต้องนั่งทำงานนานๆ เฟอร์นิเจอร์บ้าน และครัว
ก็พัฒนารูปแบบที่กลมกลืนกับลักษณะบ้านสมัยใหม่เน้นความหลากหลายพร้อมอุปกรณ์เพื่อประโยชน์ใช้สอยมากขึ้น

ในปี 2543 บริษัทได้ใช้กลยุทธ์ของแนวคิดสหัสวรรษใหม่ รวมกับการเฉลิมฉลองบริษัทครบรอบ 20 ปี
โดยเปิดตัวภาพลักษณ์โลโก้ใหม่ของบริษัท เพื่อสร้างภาพพจน์ที่ดี
พร้อมทั้งกิจกรรมส่งเสริมการขายอย่างต่อเนื่องทั้งปี
การปรับปรุงโชว์รูมเพื่อให้สอดคล้องกับการย่างก้าวสู่สหัสวรรษใหม่พร้อมโลโก้ใหม่ให้เด่นชัดยิ่งขึ้น
การปรับโครงสร้างการบริหารโดยเน้นการแบ่งการบริหารผลิตภัณฑ์แต่ละประเภทอย่างชัดเจน
การวางแผนงานขายโดยติดตามและเน้นกลุ่มลูกค้าเดิมของบริษัท ตลอดจนการเปิดโชว์รูมสินค้า
Outlet 3 แห่ง เพื่อขยายฐานลูกค้ากลุ่มที่ต้องการสินค้ามีคุณภาพในราคาประหยัด
และเหมาะสมกับสภาวะเศรษฐกิจปัจจุบัน
การปรับโครงสร้างกระบวนการผลิตและปรับปรุงกำลังการผลิตให้มีความยืดหยุ่น
ควบคุมต้นทุนการผลิตและรักษามาตรฐานการผลิต
เหล่านี้ล้วนเป็นกลยุทธ์ที่ส่งผลต่อผลประกอบการของบริษัทให้ดีขึ้นในปี 2543

ด้านการจัดการ ปัจจุบันบริษัทมีพนักงานทั้งสิ้นประมาณ 1,800 คน มีคณะกรรมการบริษัท
คณะกรรมการบริหาร คณะกรรมการตรวจสอบ ซึ่งคณะกรรมการทุกชุดได้ปฏิบัติตามอำนาจ หน้าที่
ความรับผิดชอบ และข้อพึงปฏิบัติที่ดีสำหรับกรรมการบริษัทและคณะกรรมการตรวจสอบโดยตลอด
โดยยึดกฎระเบียบ แนวทางที่ตลาดหลักทรัพย์แห่งประเทศไทยกำหนด
อีกทั้งมีระบบการควบคุมภายในที่รัดกุมโดย มีคณะกรรมการตรวจสอบเป็นผู้กำกับดูแล

- 3 -

ภายใต้การบริหารของคณะกรรมการบริหาร ซึ่งใช้หลักบริหารองค์กรแบบ Dynamic
เพื่อให้สอดคล้องกับสภาวะการณ์ด้านเศรษฐกิจในขณะใดขณะหนึ่ง
ซึ่งเป็นปัจจัยสำคัญอย่างหนึ่งที่ทำให้บริษัทมีความเจริญก้าวหน้าและมั่นคงมาโดยตลอด
แม้ในสภาวะที่เกิดวิกฤติเศรษฐกิจในช่วง 3 – 4 ปี ที่ผ่านมาโดยแปรภาวะวิกฤติให้เป็นโอกาส
และปรับโครงสร้างการบริหารงานภายใน การตลาด การขาย การพัฒนาผลิตภัณฑ์ และการผลิต
ซึ่งทำให้ผลประกอบการของบริษัทใน ปี 2543 อยู่ในระดับน่าพอใจ
กล่าวคือรายได้จากการขายสินค้าสูงขึ้น โดยเป็นยอดขายเฟอร์นิเจอร์สำนักงานที่สูงขึ้น ขณะที่ต้นทุน
และค่าใช้จ่ายในการขายและการบริหาร มีสัดส่วนต่อยอดขายไม่เปลี่ยนแปลงจากปี 2542 มากนัก
ดอกเบี้ยเงินกู้ลดลงเนื่องจากได้ชำระคืนเจ้าหนี้เงินกู้ยืมต่างประเทศ
โดยใช้เงินฝากส่วนหนึ่งและเงินกู้จากเจ้าหนี้ภายในประทศ
ทำให้บริษัทไม่ได้รับผลกระทบจากอัตราแลกเปลี่ยนเหมือนปีก่อนๆ
ขณะเดียวกันบริษัทมีผลกำไรจากส่วนแบ่งผลกำไรของบริษัทในเครือสูงมากขึ้นกว่าปีก่อน
ทำให้ผลกำไรสุทธิรวมของบริษัทในปี 2543 เป็น 113.29 ล้านบาท
ซึ่งคณะกรรมการบริษัทได้มีมติในการประชุมครั้งที่ 1/ 2544 เมื่อวันที่ 27 กุมภาพันธ์ 2544
ให้จ่ายเงินปันผลแก่ผู้ถือหุ้นในอัตราหุ้นละ 1.00 บาท (หนึ่งบาทถ้วน)
โดยให้นำเสนอต่อที่ประชุมสามัญผู้ถือหุ้น ครั้งที่ 1/2544 ในวันที่ 27 เมษายน 2544
เพื่ออนุมัติต่อไป

สำหรับปี 2544 บริษัทยังมุ่งเน้นการดำเนินธุรกิจในเชิงรุกอีกต่อไป
เพื่อเพิ่มยอดขายและขยายฐานลูกค้า รวมทั้งการส่งออกให้สูงขึ้น
โดยมีเป้าหมายจะทำยอดขายให้เติบโตจากปี 2543 ประมาณ 15% โดยรวม นอกจากนี้ยังได้กำหนด
Theme การบริหารงานในปี 2544 เป็นปีแห่ง Customer Focus คือลูกค้ามาเป็นหนึ่ง
โดยสร้างความประทับใจ และความพึงพอใจให้แก่ลูกค้าของบริษัทอย่างสม่ำเสมอ